ગોળીઓની ધણધણાટી સાંભળી ને ઇ. ઝાલા અને ડ્રાઇવર બહાર દોડી આવ્યા પણ એટલીવારમાં તો પેલી ગાડી યુવરાજ અને મનુને લઈને અંધારામાં ઓગળી ગઈ હતી. ઇ. ઝાલા સ્તબ્ધ હતા. બંને કોન્સ્ટેબલો લોહીના ખાબોચિયામાં પડ્યા હતા. ત્રણ ટાયરોના ચીંથરા ઉડી ગયા હતા. ગાડીનો કાચ પણ ભુક્કો થઈ ગયો હતો. થોડીવાર પહેલાં ઇ. ઝાલાની આંખો ઘેરાઈ રહી હતી પણ હવે એમની આજની જ નહીં પણ આવનારા કેટલાયે દિવસની ઊંઘ ઊડી ગઈ હતી. એમણે તાત્કાલિક એમ્બ્યુલન્સ મંગાવી બંને કોન્સ્ટેબલોને સારવાર માટે મોકલી આપ્યા અને તરત જ કંટ્રોલરૂમને જાણ કરીને બધાં જ નાકા સીલ કરી દેવાની સૂચના પણ આપી દીધી.